# Kepa Anabitarte

Kepa Anabitarte Muxika, "Eladio" izengoitiaz ezaguna, (Pasaia, 1934) Gipuzkoako euskal sozialismoaren sustatzaile, politikaria eta ELA-STVko militante historiko antifrankista izan zen; kooperatibismoarekin oso lotuta egon zen Jose Maria Arizmendiarrietaren laguna izanik.

## Biografia

Familia euskaldun eta abertzale batean sortu zen Trintxerpe auzoan, langileen borroken eta zapalkuntza gogorraren testuinguruan. Gazte-gaztetatik ohartu zen Euskal Herriaren menderakuntzaz, eta berehala hartu zituen ardurak, herriaren askapena helburu.
Eneko Bidegainen hitzetan "ELA ofiziala, 1936ko gerra ostean ihes egin zuena, Miarritzen zegoen. Eta Hegoaldeko enpresetan hasiak ziren modu klandestinoan ELA berreratzen. Kepa izan zen eraketa hartan zebiltzanetako bat. Artean EAJ eta ELA bat ziren". 1949an Anabitarte industria-langile gisa hasi zen lanean. 1955-1956an klandestinitateko Eusko Langileen Alkartasuna sindikatuan hasi zuen ibilbide militantea, eta kartzelan egon zen hargatik. Frankistek deitutako Municheko elkar hartze makurran, Europar Mugimenduaren IV. Biltzarrean, alegia, 1962ko ekainan parte hartu zuen. Batzarrean Iñaki Aginagarekin eta Jose Antonio Aiestaranekin batu zen. Kongresuaren ondoren, sindikatuaren lehen zatiketa handiaren eragileetako bat izan zen, herriaren askatasunera heltzeko bideei eta analisiei zegozkien funtsezko desadostasun politikoen ondorioz. Taldeak batzarra utzi zuen esanez aurretik dena lotuta zegoela eta, frankismoa erori eta gero, bakarrik Kataluniarako onartzen zen gerra aurreko estatutua berreskuratzea.
Aldeak gero eta handiagoak ziren barruko eta erbesteko ELAren artean. Gazteek Espainiako Langileen Alderdi Sozialistaren jarraibideak betetzea leporatzen baitzioten erbesteko aparatuari. 1964ko abendutik 1965era haustura gertatu zen. Anabitarte ordutik ELA-berri taldeko arduradun izango zen. ELA berrian (Euskadiko Mugimendu Sozialista) Aiestaran eta Aginaga zeuden Anabitartearekin. Garai zailak ziren eta taldearen joera ideologikoa ez zen erreza: ETA kondenatzen zuten baina ez zuten onartzen ere EAJren politika. Talde berria herri mailan "Eladioak" izenarekin ezagutu ziren. Taldea 1970ean puskatu zen.
1975-1976an Anabitarte ESB alderdiaren sorreran ere parte hartu zuen. 1977ko ekainaren 15eko hauteskunde konstituziogileetara aurkeztu zen, Gipuzkoako zerrendetan, eta "Fronte abertzale" baten bila aritu zen gogoz. Kooperatibismoan aritu zen, Gipuzkoako industria guneetako arduradun izan zen, Nabarralderen bultzatzaileetako bat, Orreaga iritzi taldeko kide, Gaindegiaren sorreran parte hartu zuen. Gara egunkaria argitaratzen duen EKHE (Euskal Herriko Egunkaria) prentsa elkarteko lehendakaria izan zen. Elkarte horrek, Josu Txapartegi, Maribel Prieto, Joselu Cereceda eta Jon Idigorasekin batera, 1999ko urtarrilaren 30ean, Egin-en itxiera administratiboaren ondoren Gara egunkaria plazaratzea sustatu zuen.

## Biografiaren liburua

Eneko Bidegainek, 2024an, Anabitarteren bizi ibilbidearen bidez Euskal Herriko azken ehun urteetako kronika politikoa harilkatu zuen. Liburuaren izenburua Kepa Anabitarte. Bizitza bat herriari eskainia da eta Pamiela argitaletxea plazaratu zuen (ISBN:9788491724100). Anabitartek bere bizi ibilbidean ezagututako erreferentziazko pertsonek eta hark bizi izandako gertakari politiko, ekonomiko eta kulturalek ontzen zuten kronika honetan. Anabitarteren pentsamendu politikoaren oinarriak ere jaso zituen liburuan Bidegainek.

## Erreferentziak

* ↑ https://www.berria.eus/euskal-herria/liburuak-erakusten-du-alderdi-sozialistari-nola-ireki-zaizkion-ateak-sozialki-indar-txikia-izanda_2135528_102.html
* ↑ https://www.txalaparta.eus/es/libros/kepa-anabitarte?srsltid=AfmBOopAMRS0qsdwUcTgpYSFO6Z3SuBWvEQBwlsLehQq3__17YWFcPX4
* 1 2 3 (Gaztelaniaz) «Kepa Anabitarte Múgica», Ainhoa Arozamena.
* ↑ https://www.berria.eus/euskal-herria/eneko-bidegainek-kepa-anabitarte-sindikalista-abertzaleari-buruzko-liburua-ondu-du_2134233_102.html
* ↑ https://aunamendi.eusko-ikaskuntza.eus/es/anabitarte-mugica-kepa/ar-5901/
* ↑ https://www.berria.eus/tag/kepa-anabitarte

## Kanpo estekak

* Iñaki Lasa: Elkarrizketa Anabitartearekin Berrian, 2012ko ekainaren 14a.
* Datuak: Q131674288